Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2021/C 507/09)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Bra”

EU-nro: PDO-IT-0002-AM03 – 7. syyskuuta 2020

SAN (X) SMM ( )

1. Hakijaryhmä ja oikeutettu etu

Consorzio Tutela Formaggio Bra DOP, Corso Dante 51, c/o Confindustria, 12100 Cuneo, puhelin 0171 455455, Sähköposti: info@consorziobra.com

Consorzio Tutela Formaggio BRA DOP -tuottajaryhmittymään kuuluu Bra-juuston tuottajia, ja se on 14. lokakuuta 2013 annetun maatalous-, elintarvike- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen esittämiseen.

2. Jäsenvaltio tai kolmas maa

Italia

3. Tuote-eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☐ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☐ Merkinnät

☒ Muu: Tuotteen ”di Alpeggio” [tuotettu vuoristolaitumella] uudelleenmäärittely.

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Tuote-eritelmän 2 kohdan ja yhtenäisen asiakirjan 3.2 kohdan muuttaminen

Nykyinen versio:

”Kuvaus: ”Bra” on rasvainen tai puolirasvainen, lehmänmaidosta valmistettu puristettu juusto; maidon osittainen kuoriminen on sallittua kovan Bra Duro -juuston ja vuoristossa tuotetun Bra di Alpeggio -juuston valmistuksessa. On sallittua lisätä enintään 20 prosenttia lampaan- ja/tai vuohenmaitoa.

Lopputuotteella on oltava seuraavat ominaisuudet:

Muoto: tasapintainen lieriö;

Mitat: hieman kuperan juustotahkon halkaisija 30–40 cm, korkeus 6–10 cm; nämä mitat voivat vaihdella ylös- tai alaspäin teknisistä tuotantokeinoista riippuen;

Paino: 6–9 kg;

Koko ja paino viittaavat juustoon, jota on kypsytetty vähimmäiskypsytysajan verran.

Kuori: pehmeässä juustossa vaaleanharmaa, joustava, sileä ja säännöllinen, ei-syötävä;

kovassa juustossa kova, kiinteä, väriltään kullankeltaisen tummanruskeasta tummanharmaaseen, voidaan voidella elintarvikekäyttöön soveltuvalla öljyllä homesienikasvuston kehittymisen estämiseksi, ei-syötävä;

Sisuksen rakenne: pehmeässä juustossa keskimääräisen kiinteä ja joustava, sisältää paikoitellen pieniä koloja; kovassa juustossa paikoitellen pieniä koloja;

Sisuksen väri: pehmeässä juustossa valkoinen tai norsunluunvalkoinen; kovassa juustossa hieman oljenkeltaisesta okrankeltaiseen;

Maku: pehmeässä juustossa miellyttävän aromaattinen, keskimääräisen täyteläinen; kovassa juustossa erittäin täyteläinen;

Kuiva-aineen rasvapitoisuus: vähintään 32 prosenttia.”

korvataan seuraavasti:

”Kuvaus: ”Bra” on rasvainen tai puolirasvainen, lehmänmaidosta valmistettu puristettu juusto; maidon osittainen kuoriminen on sallittua kovan Bra Duro -juuston ja vuoristossa tuotetun Bra di Alpeggio -juuston valmistuksessa. On sallittua lisätä enintään 20 prosenttia lampaan- ja/tai vuohenmaitoa.

Lopputuotteella on oltava seuraavat ominaisuudet:

Muoto: tasapintainen lieriö

Mitat: hieman kuperan juustotahkon halkaisija 30–40 cm, korkeus 6–10 cm; nämä mitat voivat vaihdella ylös- tai alaspäin teknisistä tuotantokeinoista riippuen.

Paino: 6–9 kg

Koko ja paino viittaavat juustoon, jota on kypsytetty vähimmäiskypsytysajan verran.

Kuori: pehmeässä juustossa vaaleanharmaa, joustava, sileä ja säännöllinen, ei-syötävä.

Kuori: kovassa juustossa kiinteä, kova, väriltään tumman beige, voidaan voidella elintarvikekäyttöön soveltuvalla öljyllä homesienikasvuston kehittymisen estämiseksi.

Sisuksen rakenne: pehmeässä juustossa keskimääräisen kiinteä ja joustava, sisältää paikoitellen pieniä koloja; kovassa juustossa paikoitellen pieniä koloja.

Sisuksen väri: pehmeässä juustossa valkoinen tai norsunluunvalkoinen; kovassa juustossa hieman oljenkeltaisesta okrankeltaiseen; molemmissa juustoissa on luonnostaan hienoja juovia aivan kuoren alapuolella.

Maku: pehmeässä juustossa miellyttävän aromaattinen, keskimääräisen täyteläinen; kovassa juustossa erittäin täyteläinen.

Kuiva-aineen rasvapitoisuus: vähintään 32 prosenttia.”–

— Bra Duro -tyypin kuoren värin kuvaus on hieman muuttunut, koska aikaisemman kuvauksen sanamuoto on johtanut eräisiin tulkintaongelmiin tarkastusten aikana.

— Kovan juuston kuorta kuvattiin aikaisemmin virheellisesti ei-syötäväksi; tämä koskee vain pehmeän juuston kuorta. Tämän korjaamiseksi sana ”ei-syötävä” on poistettu kovan juuston kuoren kuvauksen lopusta.

— Juuston värin kuvaukseen on lisätty seuraavaa sekä pehmeän että kovan juuston osalta: ”molemmissa juustoissa on luonnostaan hienoja juovia aivan kuoren alapuolella”. Vaikka tämä ominaisuus ilmenee vain satunnaisesti, se on tuotteelle tyypillinen piirre, jota kuluttajat arvostavat suuresti, koska sen katsotaan tekevän juustosta hienostuneemman. Tarkastuselin on kuitenkin usein pitänyt kyseistä ominaisuutta osoituksena siitä, ettei tuote-eritelmää ole noudatettu. Siksi tämä ominaisuus on päätetty sisällyttää nimenomaisesti juuston kuvaukseen.

Tuotantomenetelmä

Tuote-eritelmän 5 kohdan ja yhtenäisen asiakirjan 3.3 kohdan muuttaminen käytettävän juoksetteen tyypin osalta

Nykyinen versio:

”Juoksettuminen tapahtuu 27–38 °C:n lämpötilassa nestemäisellä juoksetteella.”

korvataan seuraavasti:

”Juoksettuminen tapahtuu 27–38 °C:n lämpötilassa.

Jos käytetään eläinperäistä juoksetetta, sen on sisällettävä vähintään 80 prosenttia kymosiinia.

Juoksetukseen voidaan käyttää muita kuin eläinperäisiä sakeuttamisaineita.”

Vuosien mittaan tuottajat ovat tulleet siihen tulokseen, että vähintään 80 prosenttia kymosiinia sisältävä juoksete tuottaa korkealaatuisempaa ja myös paremmin säilyvää juustoa kuin vähemmän kymosiinia sisältävä juoksete. Lisäksi kohtaan on sisällytetty mahdollisuus käyttää muuta kuin eläinperäistä juoksetetta, jotta voidaan vastata tämäntyyppisten tuotteiden kasvavaan kuluttajakysyntään.

Tuote-eritelmän 5 kohdan muuttaminen juustouman koon osalta

— Muutos koskee juustouman kokoa toisen rikkomisvaiheen jälkeen Bra Duro -juustoa valmistettaessa.

Nykyinen versio:

”Toisessa vaiheessa juustouma rikotaan maissinjyvän kokoisiksi rakeiksi valmistettaessa pehmeää Bra Tenero -juustoa tai riisinjyvän kokoisiksi rakeiksi valmistettaessa kovaa Bra Duro -juustoa.”

korvataan seuraavasti:

”Toisessa vaiheessa juustouma rikotaan noin maissinjyvän kokoisiksi rakeiksi valmistettaessa pehmeää Bra Tenero -juustoa tai raakariisinjyvän kokoisiksi rakeiksi valmistettaessa kovaa Bra Duro -juustoa.”

Tämä muutos oli tarpeen, jotta eräät tarkastusvaiheessa syntyvät kiistat voidaan ratkaista. Vuosien mittaan valvonnasta vastaavat tarkastajat ovat huomanneet, että kovan Bra-juuston juustouman toisessa rikkomisvaiheessa saatujen juustorakeiden kokoa on tarkoituksenmukaisempaa verrata raakariisinjyvään.

Tuote-eritelmän 5 kohdan muuttaminen kovan Bra-juuston kypsytyksen osalta

— Muutoksen ansiosta tuottajat voivat käyttää mainintaa ”Stravecchio” (erittäin kypsä) yli vuoden kypsytetystä kovasta Bra-juustosta.

Lisätään seuraava teksti:

”Yli vuoden kypsytetyssä kovassa Bra-juustossa voi olla maininta ”Bra Duro DOP Stravecchio” paperietikettiin kiinnitetyssä liuskassa.”

Näin on mahdollista tarkentaa yli vuoden kypsytetyn kovan Bra-juuston merkintää, jolloin kuluttajien on helpompi tunnistaa se.

Tuote-eritelmän 5 kohdan muuttaminen kovan Bra-juuston kypsytyslämpötilan osalta

— Tällä muutoksella nostetaan lämpötilaa, jossa kova Bra-juusto kypsytetään.

Nykyinen versio:

”Juustoa kypsytetään sopivassa ympäristössä, jossa lämpötila on enintään 15 °C ja kosteus enintään 95 %.”

korvataan seuraavasti:

”Juustoa kypsytetään sopivassa ympäristössä, jossa lämpötila on pehmeän Bra-juuston osalta enintään 15 °C ja kovan Bra-juuston osalta enintään 18 °C ja kosteus enintään 95 % molempien osalta.”

Maitohygieniassa viime vuosina tapahtuneiden parannusten ansiosta kovaa Bra-juustoa voidaan kypsyttää 18 celsiusasteessa. Näin voidaan vähentää happamuutta niin, että juuston maku on miedompi jopa silloin, kun sitä kypsytetään yli 12 kuukautta.

Muuta

Tuote-eritelmän 3 kohdan ja yhtenäisen asiakirjan 4 kohdan muuttaminen

— Muutos ei vaikuta tuotantoalueeseen, mutta sillä sovitetaan määritelmä alpeggio (vuoristolaitumet) Piemonten alueen säännöksiin.

Nykyinen versio:

”Alue, jolla maito tuotetaan ja juusto valmistetaan ja kypsytetään, käsittää Cuneon maakunnan kokonaisuudessaan sekä Villafranca Piemonten kunnan Torinon maakunnassa.

Pehmeä tai kova Bra-juusto valmistetaan ja kypsytetään seuraavissa vuoristokunnissa: Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello, Viola sekä seuraavissa 25. heinäkuuta 1952 annetussa laissa nro 991 ja osittain vuoristoalueiksi luokitelluissa kunnissa: Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei ja Magliano Alpi sen Ormean kuntaan rajoittuvassa osassa.”

korvataan seuraavasti:

”Alue, jolla maito tuotetaan ja juusto valmistetaan ja kypsytetään, käsittää Cuneon maakunnan kokonaisuudessaan sekä Villafranca Piemonten kunnan Torinon maakunnassa. ”Bra Tenero d’Alpeggio” ja ”Bra Duro d’Alpeggio” ovat juustoja, jotka tuotetaan jalostamalla sellaisista lehmistä saatavaa maitoa, jotka laiduntavat vuoristolaitumilla laidunkaudella 1. kesäkuuta ja 15. lokakuuta välisenä aikana. Laiduntamisen täydentämiseksi lehmiä voidaan ruokkia ravintolisillä, joiden osuus on korkeintaan 10 prosenttia niiden päivittäisestä rehun kuiva-aineesta. Sellaisilla karjatiloilla, jotka sijaitsevat pysyvästi vuoristossa, Bra Tenero d’Alpeggio- ja Bra Duro d’Alpeggio -juustoja tuotetaan jalostamalla yli 900 metrin korkeudessa laiduntavista eläimistä saatavaa maitoa edellä mainittujen ajallisten ja rehua koskevien vaatimusten mukaisesti.

Muutos on perusteltu, koska Bra Tenero d’Alpeggio- ja Bra Duro d’Alpeggio-tuotteet on mukautettava vastaamaan tämäntyyppisiä tuotteita koskevaa Piemonten aluelainsäädäntöä, jossa ilmauksen ”d’Alpeggio” käyttöä koskevat säännöt on vahvistettu koko alueen tasolla.

YHTENÄINEN ASIAKIRJA

”Bra”

EU-nro: PDO-IT-0002-AM03 – 7. syyskuuta 2020

SAN (X) SMM ( )

1. [SAN:n tai SMM:n] nimi tai nimet

”Bra”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji [liitteen XI mukaisesti]

Luokka 1.3 – Juustot

3.2. Kuvaus 1 kohdassa nimetystä tuotteesta

Kuvaus: ”Bra” on rasvainen tai puolirasvainen, lehmänmaidosta valmistettu puristettu juusto; maidon osittainen kuoriminen on sallittua kovan Bra Duro -juuston ja vuoristossa tuotetun Bra di Alpeggio -juuston valmistuksessa. On sallittua lisätä enintään 20 prosenttia lampaan- ja/tai vuohenmaitoa.

Lopputuotteella on oltava seuraavat ominaisuudet:

Muoto: tasapintainen lieriö

Mitat: hieman kuperan juustotahkon halkaisija 30–40 cm, korkeus 6–10 cm; nämä mitat voivat vaihdella ylös- tai alaspäin teknisistä tuotantokeinoista riippuen.

Paino: 6–9 kg

Koko ja paino viittaavat juustoon, jota on kypsytetty vähimmäiskypsytysajan verran.

Kuori: pehmeässä juustossa vaaleanharmaa, joustava, sileä ja säännöllinen, ei-syötävä.

Kuori: kovassa juustossa kiinteä, kova, väriltään tumman beige, voidaan voidella elintarvikekäyttöön soveltuvalla öljyllä homesienikasvuston kehittymisen estämiseksi.

Sisuksen rakenne: pehmeässä juustossa keskimääräisen kiinteä ja joustava, sisältää paikoitellen pieniä koloja; kovassa juustossa paikoitellen pieniä koloja.

Sisuksen väri: pehmeässä juustossa valkoinen tai norsunluunvalkoinen; kovassa juustossa hieman oljenkeltaisesta okrankeltaiseen; molemmissa juustoissa on luonnostaan hienoja juovia aivan kuoren alapuolella.

Maku: pehmeässä juustossa miellyttävän aromaattinen, keskimääräisen täyteläinen; kovassa juustossa erittäin täyteläinen.

Kuiva-aineen rasvapitoisuus: vähintään 32 prosenttia.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Lehmien sekä tarvittaessa lampaiden ja vuohien perus- tai pääasiallisen ravinnon on koostuttava viherrehusta ja/tai kuivarehusta, johon voidaan tarvittaessa lisätä asianmukaista täydennysrehua. Yli 50 painoprosenttia lypsykarjan rehuannoksesta on peräisin tuotantoalueelta.

Lehmänmaito, johon voidaan mahdollisesti lisätä pieni määrä (enintään 20 %) lampaan- ja/tai vuohenmaitoa; kovan juuston valmistukseen voidaan käyttää osittain kuorittua maitoa. Sekä Bra Tenero di Alpeggio- että Bra Duro di Alpeggio -juustossa käytettävä maito voi olla osittain kuorittua.

Juoksettuminen tapahtuu 27–38 °C:n lämpötilassa. Jos käytetään eläinperäistä juoksetetta, sen on sisällettävä vähintään 80 prosenttia kymosiinia. Juoksetukseen voidaan käyttää muita kuin eläinperäisiä sakeuttamisaineita.

”Bra Tenero d’Alpeggio” ja ”Bra Duro d’Alpeggio” ovat juustoja, jotka tuotetaan jalostamalla sellaisista lehmistä saatavaa maitoa, jotka laiduntavat vuoristolaitumilla laidunkaudella 1. kesäkuuta ja 15. lokakuuta välisenä aikana. Laiduntamisen täydentämiseksi lehmiä voidaan ruokkia ravintolisillä, joiden osuus on korkeintaan 10 prosenttia niiden päivittäisestä rehun kuiva-aineesta. Sellaisilla karjatiloilla, jotka sijaitsevat pysyvästi vuoristossa, Bra Tenero d’Alpeggio- ja Bra Duro d’Alpeggio -juustoja tuotetaan jalostamalla yli 900 metrin korkeudessa laiduntavista eläimistä saatavaa maitoa edellä mainittujen ajallisten ja rehua koskevien vaatimusten mukaisesti.

3.4. Erityiset tuotantovaiheet, joiden on tapahduttava rajatulla maantieteellisellä alueella

Eläimet, joiden maitoa käytetään Bra-juuston valmistukseen, on kasvatettava rajatulla maantieteellisellä alueella.

Maidon tuotannon sekä juuston jalostuksen ja kypsytyksen on tapahduttava rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kun juusto on asetettu muottiin, siihen tehdään erityisillä nauhoilla alkuperämerkintä, joka muodostuu tyylitellystä B-kirjaimesta, juuston tyypistä (kova tai pehmeä) sekä tunnistenumerosta, joka koostuu maakunnan kirjainlyhenteestä ja kaksinumeroisesta luvusta.

Vaatimustenmukaisuusmerkki koostuu paperista valmistetusta pyöreästä etiketistä, jonka halkaisija on 20–28 cm, sekä juuston pohjaan painetusta leimasta; etiketin pohjaväri on oljenkeltainen tavanomaisesti tuotetuissa juustoissa ja vihreä vuoristossa valmistetuissa Bra d’ Alpeggio -juustoissa.

Paperista valmistetussa vaatimustenmukaisuusmerkissä (etiketissä) on teksti ”Bra Tenero tai Bra Duro”, ”Bra Tenero d’Alpeggio” tai ”Bra Duro d’Alpeggio” sekä tuotteen tunnus – hattupäinen viiksekäs miekkonen, joka pitelee sylissään juustotahkoa, josta on leikattu viipale.

Bra SAN -juuston tunnus on väriltään punainen, kun on kyse Bra-, pehmeästä Bra- ja vuoristossa valmistetusta Bra-juustosta, ja tummanruskea, kun on kyse kovasta tai vuoristossa valmistetusta kovasta Bra-juustosta. Tunnuksen lisäksi etiketissä on oltava unionin tunnus.

Vasta näiden merkintöjen jälkeen tuote voidaan saattaa markkinoille suojatulla alkuperänimityksellä ”Bra”.

Paperietiketti voidaan kiinnittää elintarvikeliimalla. Sama tunnus on merkittävä paloiteltuun tuotteeseen.

Käytettävät eri tunnukset on kuvattu jäljempänä.

Sen lisäksi, että juusto voidaan myydä kokonaisena, se voidaan myydä myös paloina, joko myytäväksi leikattuina tai esipakattuina. Kova juusto voidaan pakata myös raastettuna, jolloin voidaan käyttää mustavalkoista tunnusta. Paloitteleminen, valmiiksi pakkaaminen ja raastaminen voivat tapahtua myös maantieteellisen tuotantoalueen ulkopuolella.

4. Maantieteellisen alueen tarkka rajaus

Alue, jolla maito tuotetaan ja juusto valmistetaan ja kypsytetään, käsittää Cuneon maakunnan kokonaisuudessaan sekä Villafranca Piemonten kunnan Torinon maakunnassa.

5. Yhteys maantieteelliseen alueeseen

Cuneon maakuntaa etelä-länsisuunnassa ympäröivien Merialppien ja Kottisten alppien välissä ja idässä vastapäätä Langan ja Roeron ylärinteitä sijaitseva maantieteellinen tuotantoalue tunnetaan runsaasta rehuntuotannosta, saatavilla olevasta maidosta sekä ilmastostaan, joka soveltuu erinomaisesti lypsykarjarotujen ruokintaan ja kasvatukseen. Kasvatettavien eläinten terveys ja viljeltävän rehun terveellinen laatu ovat erinomaiset, koska talvella ei ole juurikaan sumua ja kesällä on hyvin vähän kosteutta. Cuneon maakunnan erityispiirteitä ovat myös Po-joen tasangon itäisempiin osiin verrattuna kylmemmät talvet ja suhteellisen viileät kesät. Näiden ympäristötekijöiden ansiosta alueelle ovat kehittyneet Bra-juuston tuotannon kannalta suotuisat olosuhteet.

Maantieteellisen alueen vuorilta puhaltavat tuulet, joiden suunta vaihtelee aamun ja illan välillä, mikä alentaa ilman kosteuspitoisuutta ja varmistaa ihanteelliset olosuhteet tuotteen kypsytykselle.

Alppien ja kukkuloiden rinteillä sijaitseva alue on Po- ja Tanarojokien sekä muiden viuhkamaisesti haarautuvien jokien halkoma hedelmällinen ylätasanko.

Sekä pehmeässä (”Tenero”) että kovassa (”Duro”) muodossa valmistettava ”Bra” on puristettu juusto, joka on tärkeä osa sitä tuottavien ja sitä kuluttavien ruokavaliota ja perinteitä. Vaikka juusto on peräisin alppialueelta, se on yli sadan vuoden aikana onnistunut vakiinnuttamaan asemansa myös tasangolla korkean ravintoarvonsa ja kulttuurisen merkityksensä vuoksi vuoristolaiduntamista harjoittaneiden juustonvalmistajien osaamisen ansiosta, ja koska heillä oli tapana laskeutua kesän päättyessä alas laaksoihin. Erityisen tärkeitä juuston tuotantovaiheita ovat juustomassan valmistus, muotteihin siirtäminen ja puristaminen.

Tuote on tunnistettavissa erityisestä kuorestaan, joka on vaalea ja joustava pehmeällä Bra Tenero -juustolla ja ruskea, kiinteä ja mahdollisesti öljyllä sivelty kovalla Bra Duro -juustolla. Kun juustosta leikataan viipaleita, siitä tulee erityinen tuoksu. Pehmeän juuston tuoksu on lempeän houkutteleva ja maku erittäin mieto, kovan juuston maku on puolestaan voimakkaampi ja selvempi, makean suolaiseen vivahtava. Juustoa käytetään salaateissa sekä uunissa valmistetuissa ruoissa, jolloin sen erityinen maku korostuu. Raastettuna kovaa Bra-juustoa käytetään ruuanlaitossa moniin eri tarkoituksiin.

Juuston erityisominaisuudet perustuvat maaperän ja ilmasto-olosuhteiden vuorovaikutukseen ja tiettyihin sen tuotantoon liittyviin tekijöihin. Vuosisatojen kuluessa on valikoitunut kotoperäinen poikkeuksellinen mikrobikasvusto, jonka ansiosta Bra-juusto saa kypsyessään erityisluonteensa ja joka tekee siitä ainutlaatuisen ja selkeästi tunnistettavan puristettujen juustojen joukossa.

Bra-juusto on todellakin osa Cuneon maakunnan historiaa ja kulttuuria. Se on saanut nimensä Bran kaupungin mukaan, koska Bra oli perinteisesti tuotteen merkittävin markkinakeskus. Juusto on säilyttänyt aikojen kuluessa tyypillisen ominaismakunsa ja -arominsa. Nämä tuotteen ominaisuudet ovat kehittyneet ja säilyneet juuri kyseisellä maantieteellisellä tuotantoalueella. Myös kahden erilaisen tyypin – pehmeän ja kovan – olemassaolo on sen ansiota, että juustomestarit ovat osanneet käyttää hyvin samankaltaisia tuotantomenetelmiä mutta pystyneet samalla erityisten jalostus- ja kypsytysmenetelmien ja -aikojen avulla saamaan aikaan yksilölliset makuominaisuudet, Juuston rakenne on tiivis mutta ei milloinkaan liian kuiva, joten se sopii myös raastettavaksi.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän voi lukea kokonaisuudessaan osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalous- sekä elintarvikeministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.